Spis deg
ned
i vekt

Sten Sture Skaldeman

Oversatt av
Ellen Holm Stenersen

Spis deg ned i vekt

Redigert utgave.

ISBN 9788292605790

ISBN 9788292605219 (trykk)

Forlaget Lille Måne AS © 2007

1. opplag, denne utgave.

Basert på den svenske originalen

Ät dig ner i vikt

Praktisk viktminskning för feta män och runda kvinnor

Sten Sture Skaldeman © 2005

Første gang utgitt av Bokförlaget Prisma, Stockholm, 2005.

Utgitt etter avtale med Pan Agency, Stockholm.

Utgiver:

Forlaget Lille Måne AS

Pilestredet 8, 0180 OSLO

Tlf. 21 50 47 40 – Faks 21 50 47 49

www.lillemaane.no – post@lillemaane.no

Omslagsdesign: Kristin StephansenSmith, Kollingen AS.

Tilrettelagt for ebok av prograph as

Forlaget hører gjerne om dine egne erfaringer ved å bruke Skaldemans prinsipper for vektreduksjon.

Send noen ord til post@lillemaane.no

Det må ikke kopieres fra denne boken i strid med

Åndsverkloven eller avtaler om kopiering inngått med KOPINOR.

Ved sitering i aviser, artikler og annet må kildehenvisning tydelig

fremkomme. Ta kontakt med forlaget for tillatelse

eller gjengivelse.

Forord til
den norske utgaven

Sten Sture Skaldeman er en usedvanlig mann som har skrevet en pedagogisk og morsom bok som både omhandler hvordan man kan kvitte seg med overflødig kroppsvekt, og som tar et oppgjør med etablerte «sannheter». Det er bemerkelsesverdig at en legmann har forstått så mye som etablerte ernæringseksperter ikke har fått med seg: at det ikke er fett som gjør folk overvektige, men for mye karbohydrater; at man ikke kan oppnå varig vektreduksjon med å spise lite; og at å oppfordre sterkt overvektige til å trene, ofte er bortkastet tid. Løsningen for mange overvektige er å spise mest fett og lite karbohydrat, noe som setter i gang kroppens «fettforbrenningsovn». Dette fører nødvendigvis til redusert kroppsfett og dermed til at fysiske aktiviteter ikke lenger blir et ork.

Etter systematiske registreringer av egne reaksjoner på forskjellige matvarer kom Skaldeman frem til samme oppskrift for optimal ernæring som den polske legen Jan Kwasniewski gjorde for over 35 år siden. Skaldeman hadde aldri hørt om Kwasniewski, ei heller hadde han studert den vitenskapelige litteraturen om hvordan fett, protein og karbohydrater omsettes i kroppen. Hans metode var å bruke egne erfaringer som han systematisk skrev ned, og i ettertid fant han ut at det han kom frem til, hadde støtte i en omfattende litteratur og andres erfaringer.

Ved siden av å presentere usminkede sannheter om ledende «slankeeksperter» og deres syn på kosthold, er boken så klar, og full av ironiske og skarpsindige betraktninger at den er en fornøyelse å lese. Spis deg ned i vekt bør inngå i pensum ved alle norske universiteter og høgskoler som har studieretninger for ernæring og helse!

Dag Viljen Poleszynski, dr.philos.
fagredaktør for magasinet Mat & Helse

Er du overvektig og har kaloritankegangen godt plantet i ryggmargen, gir denne boken deg en gylden sjanse til å tørre å bevege deg over til et kosthold som vil få deg til å slutte å tenke på kalorier for alltid. Resultatet er høyst sannsynlig vekttap, bedre helse, og ikke minst: god mat på bordet.

Inge Lindseth, klinisk ernæringsfysiolog
4M Klinikken, Oslo

Det er gledelig at enda en forfatter tar opp det viktige poenget at et kosthold rikt på animalsk fett og protein ikke er helsefarlig, men tvert imot gir grunnlag for en meget god helse. Ut fra egen erfaring med meg selv, familie, venner og pasienter kan jeg bekrefte at forfatterens observasjoner om helsegevinst ved et karbohydratfattig kosthold er korrekte. Boken anbefales til helsearbeidere og legfolk som ønsker å skaffe seg kunnskap om den egentlige årsak til vår tids livsstilssykdommer og hvordan de kan behandles.

Karl Jensen, overlege, Harstad sykehus

Over hele kloden har jegere og sankere foretrukket de feteste delene av dyra de har avlivet. Dette antas å ha vært tilfellet langt tilbake i vår fjerne fortid da mennesket ble formet som art. I en del kulturer har menneskene levd på en meget høy fettandel i kostholdet og de har, uten unntak, hatt god helse. Naturlig og ubearbeidet fett er rett og slett bra for kroppen, forutsatt at det ikke spises sammen med «raske» karbohydrater. Sten Sture Skaldeman har oppdaget fettets betydning for kroppsvekt og helse og har et viktig budskap i dagens samfunn. Det er sukker og «raske» karbohydrater som er hovedproblemet, ikke fettet i det vi spiser. Et overskudd av karbohydrater i kosten lagres som mettet fett på kroppen. Folks toleranse for karbohydrater varierer sterkt, og denne boken sender et viktig budskap til alle karbohydratfølsomme blant oss. Skaldemans røst er et viktig korrektiv i en tid da mange ernæringseksperter har gått seg vill i jungelen og bare ser karbohydratrik mat.

Måtte mange overvektige mennesker lytte til Skaldeman og med egen kropp finne ut hvem som har rett i den opprivende ernæringsdebatten.

Iver Mysterud, biolog, dr.philos.
forfatter av Mennesket og moderne evolusjonsteori (2003)

Dette er en utmerket og godt skrevet bok som nesten er umulig å legge fra seg før man har lest alt. Med erfaring fra over 10 000 personer på kostholdskurs kan eat international as og undertegnede være sannhetsvitner for innholdet. Alle som er opptatt av kosthold og helse, bør ha et eksemplar av denne boken i hylla.

Kenn Hallstensen, ingeniør/ernæringsrådgiver
eat international as, Oslo/Mandal

Da jeg som medisinerstudent kom over Jon Olesens bok Venepumpen hos sund og syg (Borgen Forlag), var det spennende lesning. Dette var en erfaren kliniker som la vekt på vevssirkulasjonen, venepumpens funksjon og betydningen av overtrykket i vevet for kroppsvekt. Allerede den gangen observerte jeg i praksis at mennesker synes å bli tykke av å spise brødmat, og satte det i sammenheng med Olesens tanker knyttet til vevstrykk. Olesen refererte til en annen dansk forfatter som hadde gått ned drastisk i vekt ved å øke inntaket av fett, referert i boken Vi der går majonaiseveien.Disse tankene var så i strid med den rådende oppfatning at det var umulig å få gehør for dem, selv om jeg kunne skilte med en rekke eksempler på vektøkning ved økt inntak av brødmat og vellykkede slankekurer ved å øke fettinntaket og redusere karbohydratinntaket. Skaldeman har som dr. Olesen arbeidet empirisk, sett på hva som fungerte, prøvd alt og holdt fast ved det gode.

Om ikke alle vil oppnå resultater ved å følge metoden som er skissert i denne boken, er den et viktig korrektiv til den rådende oppfatning og et inspirerende vitnesbyrd fra en som aldri ga opp.

Les Skaldemans bok, prøv ut hans funn på egen kropp og se hva som fungerer for deg. Suppler med øvelser for riktig åndedrett, vevssirkulasjon og balanse mellom aktivitet og hvile. Dette kan være den beste strategi for optimal vektregulering.

Audun Myskja, overlege
Senter for livshjelp, Ski

Selv har jeg brukt Skaldemans prinsipper i terapautisk sammenheng de siste fire årene. Resultatene er entydige: Mer fett i maten setter fart ikke bare fart på fettforbrenningen, men normaliserer både blodfettverdiene og kolesterolet. Legger du om til et mer fettholdig kosthold og begrenser karbohydratene, styrkes immunforsvaret betraktelig, noe Skaldeman er et levende eksempel på.

Jens Veiersted, ernæringsterapeut,
Arena Klinikk, Oslo

Slankeindustrien og våpenindustrien er begge børsvinnere, fordi ingen av dem løser problemene på sikt. For å kunne oppnå varig fred, enten motparten heter andre nasjoner eller badevekten, må en ta de gitte forutsetningene med i betraktning. Denne boken gjør det, og er således et virkelig viktig bidrag til varig løsning på en rekke metabolske konflikter i kroppen.

Mone Sæland, klinisk ernæringsfysiolog og
nordisk kandidat i husholdsvitenskap

De pasientene mine som har byttet over til et kosthold med mer sunt fett og mindre karbohydrater, rapporterer om mindre muskel- og skjelettplager. De har også kunnet kutte ned på bruken av betennelsesdempende medikamenter med uheldige bivirkninger. Jeg håper at boken til Skaldeman kan lære flere å bruke mat som medisin og dra fordel av bedre helse og velvære på en naturlig måte.

Aleksander Bjargo, kiropraktor,
Costa Blanca Kiropraktorsenter, Albir

Dette er en usedvanlig intelligent og velskrevet bok. Forfatteren har erfart på egen kropp at et fettrikt kosthold ikke bare førte til drastisk vektnedgang, men også ga ham bedre helse enn noen gang. Tør vi håpe på at etablerte ernæringseksperter vil åpne øynene og innrømme at deres råd ikke alltid har vært like gode som de Skaldeman gir i sin bok?

Lidia Maria Berg, ernæringsfysiolog, Clinic1, Sanvika
Marina de Paoli, ph.D, ernæringsfysiolog

Dette er en bok som nok røsker i mange sarte sjeler. Skaldeman lover en stor belønning litt frem i tid, når søtsuget har lagt seg, og dagliglivet glir på skinner av et sunt kosthold dominert av fett og protein.

Jeg vil anbefale mange av mine klienter å kjøpe boken, blant annet fordi den gir enkle forklaringer som lett kan brukes når man må «forsvare» seg mot de som ikke liker at man forandrer på egen livsstil.

Karin Hvoslef, ernæringsrådgiver

Jeg har i flere år nå levd på et kosthold med moderate mengder protein, mye fett og forholdsvis lite karbohydrater. Motivasjonen har ikke vært å gå ned i vekt siden jeg er slank, men resultatet er økt velvære med god mage- og tarmfunksjon og mer utholdenhet både fysisk og mentalt enn tidligere. Samtidig har prøver vist sunne verdier når det gjelder fettstoffer i blodet og andre viktige markører. Et høyt fettinntak gjør at jeg ikke må spise så ofte som før. Det er praktisk i en travel hverdag. Med et høyt fettinntak over tid kan man forvente at det påvirker stoffskiftet slik at kroppen forbrenner mye fett både under hvile og når man trener inntil melkesyreterskelen nås. Evnen til å forbrenne mye fett under fysisk aktivitet er en fordel på lange fjellturer der det trengs god utholdenhet og man må bære med seg en del mat. Vanligvis anbefales det å fylle sekken med karbohydratrike matvarer, men i forbindelse med friluftsliv har jeg hatt langt bedre erfaringer med proteinog fettrike matvarer i mange år. De inneholder mer energi per vektenhet, noe som betyr lettere sekk, og mat som metter godt mye lenger. Dessuten blir man mer opplagt, og det er viktig under krevende forhold utendørs.

Johnny Laupsa-Borge, cand.mag., Voss

Internasjonalt godkjent tindevegleder IVBV

Fagjournalist i magasinet Mat & Helse

Dette er en morsom bok om slanking med en kraftig alvorlig undertone. Skaldeman utrykker en klar holdning til de eksisterende ernæringsmyndighetene og de rådende autoriteter. Som hudlege med mangeårig erfaring innen vitamin, mineral – og kostterapi, er det interessant å lese Skaldemans erfaringer og teorier. Disse teoriene passer godt med teorien om at feilernæring forårsaker betennelser også i huden, så vel som eksem, psoriasis og akne. Den kjepphøye dermatologiske konservativt tenkende legestand benekter den dag i dag at kosten har noen betydning for huden. Følger du det kostholdet som Skaldeman anbefaler vil du kunne få se at dette ikke er tilfelle. Det er en stor styrke at han kommer med litteraturhenvisninger på de siste sidene i boken, dette styrker bokens identitet og seriøsitet.

Bjørn Bondevik, hudlege, Dr Bondeviks Hudklinikk, Oslo

Karbohydrater og sukker hindrer «fettforbrenningsmotoren» i å starte. Spiser du mettet fett får hjernen raskere signal om at «nå er du mett». Fett holder deg mett lenger, og genene våre «forstår» denne type næring. Spis fet mat, kjøtt og fisk. Dropp poteter og brød. På grunn av lagring og transport er det lite vitaminer i frukt og grønnsaker i butikken, animalske varer er derfor å foretrekke.

Trond Jamtun, homeopat, Rælingen

Mangel på sunne fettkilder kan forverre en rekke sykdommer. Dette gjelder også hos barn, og vi ser ofte at barn feilaktig blir matet med lavfett-produkter. Barn i vekst trenger i høyeste grad fett for en normal utvikling både fysisk og psykisk. Spesielt hjernen, som vokser fort, trenger et balansert inntak av alletyper naturlig forekomne fettkilder; både mettet fett fra for eksempel melkeprodukter og naturlig fler- og enumettet fett fra animalske kilder. Fett er blitt vår tids mest misforståtte folkefiende, men et kosthold med lite fett er ikke gunstig for verken foreldre eller barn. Matindustrien gjør en stor feil når de «bytter ut» naturlig fett med andre næringsstoffer (stivelse), eller tilsetter industrielt fremtilte plantefettsyrer, slik at balansen mellom omega-3 og omega-6 i kroppen forrykkes. Dette kan i mange tilfeller gi sykdom, eller forverring av kroniske tilstander. Et kosthold med mer naturlig fett og mindre karbohydrater kan i motsatt fall gi klart bedre helse, noe Skaldeman selv er et levende eksempel på.

Ingvild Felling Meyer, lege ved 4M Klinikken, Oslo

Innhold

Forord til den norske utgaven

Å spise seg ned i vekt

Fordommer om vektreduksjon

Skaldemans fettlagringsindeks • FBI

Et institutt som gjør nordmenn fete

Naturlig mat

Slik regner du ut matinntaket • Den optimale fordelingen Skaldemans forholdstall • Om glykemisk indeks Slik tenner du fettbålet!

Slik kommer du i gang

Skaff deg en magisk snor! • Praktisk om Skaldemans effekt! Platåer

Spis det du er skapt for å spise

Insulinet er skurken! • Spis maten i riktig rekkefølge De farlige mellommåltidene! • Skaldemans slankekjøttkaker Gjerne vin, men ikke hver dag • Donaldsons forordning

Litt spesielt for kvinner

Du er ikke skapt for å være fet • Noen ord om familiehelse Kvinner og sukker • Enkel femtrinnsplan for vektreduksjon Vanlige spørsmål om svangerskap

Smått og godt om vektreduksjon

Vektreduksjonens psykologi • Ære være William Banting! Det handler om forbrenning! • En riktig god oppskrift

Vektreduksjon og helse

Vi er steinaldermennesker • Vær måteholden med grønnsaker Kan vi venne oss til søppelmaten? • Hva skal vi drikke? Den store sukkerkonspirasjonen • Pass på vitamineralene!

Om naturlig mat og mosjon

Blir man slank av mosjon? • Vi svikter de fete! • Hva sier folkehelseeksperterne? • Vi kan halvere velferdssykdommene!

Anbefalt lesning

Etterord: Et vitenskapelig blikk på fett, vekt og helse

Skaldemans
viktigste prinsipper

1. Det viktige er hva du spiser, ikke hvor mye du spiser. I denne boken lærer du hva du skal spise og hvorfor.

2. Glem kaloriene. De er bare et mål på hva som skjer når du bruker maten som brensel. Når du spiser den, skjer det helt andre ting.

3. Mosjoner gjerne, men ikke for å gå ned i vekt. Jeg lærer deg hvordan du skal spise for å trykke på fettforbrenningsknappen.

4. Du kan gå opp eller ned i vekt på nøyaktig samme mat. Jeg skal lære deg hvordan.

5. Mat er og blir ditt viktigste våpen for å starte din fettforbrenningsovn. Glem aldri det – mat er alt du putter inn i munnen. Med den kan du gå opp eller ned i vekt. Nå skal du gå ned!

Denne håndboken er basert på disse prinsippene. Det er med disse enkle fem prinsippene jeg selv har gått ned over 60 kilo i vekt. Ene og alene med kostholdsendringer. Og uten å være sulten én eneste gang. Lær av min slankereise og sammen skal vi starte din fettforbrenningsovn! Lykke til!

Sten Sture Skaldeman

Å spise seg ned i vekt

Kjære leser!

Jeg skrev dette som en bok for fete og matglade menn som hater å legge seg sultne om kvelden. En mann som meg selv. Min metode fungerer helt utmerket for runde kvinner også, men formuleringene kan kanskje være litt krasse.

Blir du forbannet når du leser tekstene, bør du huske på at jeg bare vil deg alt godt. Jeg har funnet verdens enkleste (og mest velsmakende!) metode for å bli kvitt overvekt, og jeg vil veldig gjerne dele den kunnskapen med deg. Men jeg må snakke i klartekst for å få deg til å forstå hva det handler om. Du må nemlig bryte med dine gamle tankemønstre for å kunne leve slik du er skapt for å leve. Gjør du det, forsvinner overvekten av seg selv.

Dette er ikke noen slankebok i moderne betydning. Den handler ikke om å spise mindre og løpe mer.

Hundrevis av slankeforfattere påstår at de sitter inne med løsningen. De få jeg har lest, gjør ikke det. Det oppdaget jeg selv da jeg forsøkte meg på deres oppskrifter. Det eneste som hendte, var at jeg ble enda fetere. Selv om jeg var sulten støtt.

Til slutt veide jeg 141 kilo. Det er ganske mye når man er 175 cm høy. Målebåndet var ikke langt nok til å måle midjemålet, og jeg måtte hvile når jeg hadde gått til postkassen. Forskjellige komplikasjoner fulgte, og da legene meddelte at jeg hadde hjertesvikt og forstadium til diabetes, tok jeg tak i situasjonen. Jeg kastet alle oppskriftene som ikke fungerte, og begynte i stedet å gjøre det motsatte.

En annerledes oppskrift

Nå har jeg gått ned over 60 kilo. Hvis jeg vil kan jeg løpe hundre ganger til postkassen, og alle mine kramper har forsvunnet. Det har jeg oppnådd ved å bryte så å si alle regler som slankeleger, ernæringsfysiologer og andre eksperter har hostet opp gjennom tidene.

Oppskriften på det jeg har gjort står i denne boken

Legen min sier at jeg er et nytt menneske, og det har han rett i. Han sier også at man ikke kan gjøre det jeg har gjort med det kostholdet jeg beskriver. Der tar han åpenbart feil.

Jeg leste noe fint i en avis her forleden. Det var noen som kommenterte den menneskelige uvanen å dø når man er 40 og la seg begrave når man er 80. Jeg vet nå at jeg på mange måter døde da jeg var 40, og var på vei til å bli begravet da jeg var 60. Selv om jeg ikke forsto det da.

Nå har jeg fått livet tilbake. Det er en merkelig opplevelse. Det som kanskje er det merkeligste, er at det ikke var særlig vanskelig. Da jeg vel hadde sluttet å rote med stivelse og velmente råd om mager mat, var resten enkelt. Kiloene bare forsvant. Det vanskelige var å innse at alle ernæringsfysiologene og slankelegene tar feil.

Jeg vet nå at vi ikke blir fete fordi vi spiser for mye eller beveger oss for lite. Det er en misforståelse som spres av naturlig slanke mennesker. De gjør det ikke av ond vilje, men fordi de ikke forstår hvordan en fet persons kropp fungerer.

Vi blir fete fordi vi spiser på en måte som får kroppen til å lagre fett. Dersom vi i stedet spiser på en måte som får kroppen til å forbrenne fettet, blir vi kvitt overvekten. Det kan vi gjøre uten å ta bort én eneste kalori fra maten og uten å legge til ett eneste minutts mosjon.

Denne boken lærer deg hvordan du skal gjøre det.

Intervju med meg selv

For at du enkelt skal se hva denne boken handler om, har jeg gjort et intervju med meg selv. Les det. Det kan komme til å forandre ditt liv, slik mitt liv er blitt forandret. Du kan ta til deg budskapet mitt, eller du kan le av det og fortsette å være overvektig. Valget er ditt.

– Hva slags bok er dette egentlig?

– Det er en bok om hvordan jeg har gått ned 60 kilo i vekt uten å være sulten noen gang. Den handler om hva jeg har gjort, og hvordan jeg har gjort det. Dessuten inneholder den en mengde praktiske råd for andre som vil gjøre akkurat det samme: bli slank og samtidig gjenvinne helsen sin.

– … uten å være sulten. Det høres interessant ut!

– Det synes jeg også. Jeg hater nemlig å være sulten. På den tiden da jeg fulgte vekttullingenes råd, måtte jeg ofte legge meg sulten. Av og til gikk jeg litt ned i vekt, men jeg gikk alltid mer opp etterpå!

– Hvilke tullinger tenker du på da?

– Nå blir du kanskje forbauset. Jeg tenker nemlig ikke på ukebladene, men på slankeleger, ernæringsfysiologer og profilerte professorer. De er utdannet for å hjelpe folk, men gir i virkeligheten råd som hindrer overvektige i å gå ned i vekt.

– Det var en heftig anklage!

– Det kan så være, men jeg står for den. I denne boken sammenligner jeg dem med et middelaldersk presteskap som lot troerstatte viten. Jeg viser hvordan de på punkt etter punkt tar feil, hvordan de slurver, hvordan de ser bort fra virkeligheten, og hvordan de unngår å ta del i relevant forskning. Den enkleste måten å gå ned i vekt på, er faktisk å gjøre det motsatte av hva disse «ekspertene» sier. Da setter du fart på forbrenningen, og den er selve grunnlaget for all naturlig vektreduksjon.

– Kan du fortelle hvordan du fant metoden din?

– Det begynte på Legevakten. Min kone hadde tvunget meg dit fordi bena mine hadde svulmet opp. Det var så vidt de fikk plass i buksebena. Da var jeg i ganske dårlig form.

På Legevakten ble det stor oppstandelse: «Ligg ned,» sa legen. «Jeg vil ikke at du skal dø foran øynene på meg!» Da hadde de målt blodtrykket mitt i en time, og byttet maskin i løpet av prosessen. De gikk ut fra at maskinen var i stykker, ettersom ingen kunne ha slike verdier. Men maskinen virket som den skulle.

Jeg innså at jeg var nødt at ta tak i situasjonen. Jeg hadde det ikke bra, og jeg hadde kone og fire mindreårige barn hjemme. Min metode ble å kaste alle rådene som ikke fungerte og begynne fra begynnelsen.

I dag har jeg spasert i et par timer og plukket svovelkjuker. En utmerket matsopp som er helt oversett i Sverige. Jeg har også klatret rundt i noen gamle trær med åkerøepler og plukket eplene. Uten stige! Forrige gang jeg var oppe i et epletre, var nok for 30–40 år siden.

– Og hvordan har du gjort dette? Var det ikke vanskelig?

– Det vanskelige var å befri seg fra alle de vanlige fordommene om hvordan vektreduksjon skal foregå. Deretter var resten enkelt.

– Kan du gi noen eksempler på disse fordommene?

– Ingenting er enklere. Kalorier gjør deg fet, sies det. Men mange tjukkaser spiser mye mindre enn tynne. Teorien motbevises altså av virkeligheten.

«Vin gjør deg fet,» sies det. Men vindrikkere er ofte slankere og friskere enn avholdsfolk. Teorien motbevises altså av virkeligheten. «Fet animalsk mat er farlig,» sies det. «Den gir deg hjertesykdommer.» Men de som bare spiser fet animalsk mat er de friskeste i hele verden. Og de har ikke hjertesykdommer. Se på inuittene! Teorien motbevises altså av virkeligheten.

«Våre kostanbefalinger bygger på vitenskap,» sies det. Men det gjør de slett ikke. Det er en myte, det også. Det eneste som propagandaen om fettfattig og karbohydratrik kost har ført til, er galopperende overvekt. Teorien motbevises altså av virkeligheten.

– La meg stanse ved ditt første eksempel, kaloriene. Noe betyr de vel?

– Visst gjør de det. De er utrolig viktige. Jeg begynte selv å gå ned i vekt først etter at jeg doblet kaloriinntaket. Det er altså veldig viktig å ikke få i seg for lite kalorier! Dessuten vet vi at det kan være fettlagrende å telle kalorier. Det virker som om alle som gjør det, er fete.

– Nå fleiper du vel?

– Visst gjør jeg det. Hele kaloriteorien er en fleip. Den bygger på målinger som er gjort når man varmer opp maten i et såkalt bombekalorimeter, det vil si en lukket ovn. Jeg har aldri sett et menneske med den konstruksjonen.

Derfor kan vi spise mye kjøtt og fett og likevel gå ned i vekt. Selv om fettet inneholder en masse «energi» når man fyrer med det.

– Får man ikke i seg store mengder kolesterol da?

– Det får man sikkert. Men da regulerer kroppen ned sin egen produksjon, slik at balansen blir bra. Akkurat nå jakter man på kolesterol. Om ti år jakter man på noe annet. Legene har kjempet i 150 år for å påvise at fett er skadelig. Problemet er bare at man aldri har klart å bevise det.

Kolesterolmyten mangler vitenskapelig grunnlag, og den motbevises av virkeligheten. Folkeslag som spiser ekstremt mye «skadelig» kolesterol, er betydelig friskere enn oss.

– Du har et ganske annerledes syn på ernæringslære …

– Ernæringslære er nok det mest misforståtte vitenskapelige området. Jeg har intervjuet et stort antall leger og ernæringsfysiologer for å få materiale til denne boken. Det ga ingenting. De fleste av dem kunne ikke engang skille mellom næring og næringsfri energi.

– Hva mener du?

– Jeg mener at det kjøttet og fettet vi spiser, brytes ned for å gi kroppen næring. Proteiner og fett er livsviktige næringsstoffer, altfor viktige til å lagres som fett. Det er den næringsfrie energien, altså sukker og stivelse, som bygger våre fettlagre. Vi er skapt for å spise kjøtt og fett, hvor forferdelig den tanken enn er for ernæringsfysiologene. Men vi er ikke skapt for å spise all den sukkerfylte søpla som du finner i butikkhyllene.

Dette innser ikke dagens ernæringsfysiologer, derfor ser jeg på denne boken som en real oppvask. Jeg peker på keiseren og sier at han er naken. Og at han ser latterlig ut. Dagens leger og ernæringsfysiologer forfekter faktisk latterlige ideer som hele tiden motbevises av virkeligheten. Noen må bare våge å si det høyt!

– Hva er det bærende prinsippet i din metode?

– Det er et nokså enkelt prinsipp. Da jeg hadde innsett at jeg har spist feil hele livet, begynte jeg å se på næringsmidlene med friske øyne. Er det meningen at mennesket skal spise dette? spurte jeg meg. Svaret ble ofte nei.

Jeg er veldig interessert i menneskets historie og i historisk matlagning. Disse kunnskapene har hjulpet meg til å gå tilbake til et tidligere kosthold, et kosthold fra den tiden da menneskene ikke var fete. Og som en konsekvens av dette har vel 40 prosent av min kroppsvekt bare forsvunnet.

– Snakker du altså om steinalderkost?

– Ikke i den betydningen som nå er populær. Det handler altså ikke om å spise nøtter og olivenolje. Vår forfar var jeger, ikke nøttesanker. Han spiste nesten ingen grønnsaker. De fleste av dagens forfattere som skriver om kosthold, satser på å være så lettsolgte som mulig. De påstår at de skriver om steinalderkost, eller middelhavskost, eller en kost for spesielle blodtyper. Men man markedsfører hele tiden det samme gamle budskapet: Spis mer grønnsaker og mindre fett, og rør på deg!

Mitt budskap er det motsatte: Spis mindre grønnsaker og mer fett, og du går ned i vekt – uten å røre på deg! Når kiloene vel har forsvunnet, kan du begynne med mosjon. Kroppsbevegelse er bra for helsen, men du må være trene veldig mye for å bli slank på den måten.

– Men fet mat gjør deg slank …

– Nettopp! Så lenge vi holder oss til fettrik, naturlig mat. Det er derfor inuitter og andre fettetere aldri rammes av overvekt.

Men om vi bryter naturens regler og begynner å spise mat som det ikke er meningen at vi skal spise, da kan vi bli så fete og syke som bare det. Jeg bruker en stor del av denne boken til å beskrive hvordan disse mekanismene fungerer. Jeg har altså oppdaget hva kroppen gjør for å lagre eller forbrenne fett; det virker det ikke som noen ernæringsfysiologer eller slankeleger har gjort.

– Du angriper både ernæringsfysiologene og slankelegene i boken. Hva tror du de kommer til å si?

– De kommer til å bli forferdet og påstå at mitt kosthold er helsefarlig. Men sannheten er at det er deres egne råd som skaper dagens dårlige helse. Hadde jeg fulgt deres råd, ville jeg ha vært død nå, så langt nede var jeg.

Nå våkner jeg frisk og velopplagt hver morgen og ser frem mot en ny dag. Jeg vil dele denne gleden med deg som leser denne boken. Jeg vil også gi deg den kunnskapen jeg har opparbeidet meg gjennom min egen slankereise. Ernæringsfysiologene og slankelegene kan hisse seg opp og bli så forskrekket de bare vil.